**1Ο ΓΥΜΝΑΣΙΟ ΠΕΡΙΣΤΕΡΙΟΥ**

 **ΑΠΟΛΟΓΙΣΤΙΚΟ ΠΡΟΓΡΑΜΜΑΤΟΣ**

**‘ΠΡΟΛΗΨΗ ΚΑΙ ΑΝΤΙΜΕΤΩΠΙΣΗ ΤΗΣ ΕΝΔΟΣΧΟΛΙΚΗΣ ΒΙΑΣ ΚΑΙ ΤΟΥ**

**ΕΚΦΟΒΙΣΜΟΥ’**

**(ΣΧΟΛ. ΕΤΟΣ 2013-14)**

 Σύμφωνα με την Εγκύκλιο 4077/28-4-2014 στη σχολική μονάδα του 1ΟΥ Γυμνασίου Περιστερίου ορίστηκε από το Σύλλογο Διδασκόντων, μετά από σχετική αίτηση εκδήλωσης ενδιαφέροντος, Ομάδα Δράσεων Πρόληψης (Ο.Δ.Π.), η οποία αποτελείται από τις δύο μόνιμες εκπαιδευτικούς κ. Ζορμπά Αμαλία (ΠΕ02) και κ. Χρονά Μαρία (ΠΕ02) {Πράξη 35η /05-5-2014)}.

 Η Ο.Δ.Π., σύμφωνα με τις αρμοδιότητές της, προέβη κατά τη διάρκεια του σχολικού έτους 2013-14 στις εξής δράσεις:

 **Α)** Παρουσίαση στο χώρο του σχολείου **της θεατρικής παράστασης** **‘Γδαρμένος’** του Μats Kjelbye ( Ματς Σιέλμπυ) την Παρασκευή 07-3-2014 σε μαθητές της Β΄και Γ΄ τάξης. Εκπληκτικός μονόλογος, που άγγιξε βαθιά μαθητές και εκπαιδευτικούς μιλώντας καθαρά για το αδιέξοδο της βίας και τις πανανθρώπινες αξίες που θωρακίζουν τη δύναμη ενός νέου ανθρώπου να αντεπεξέλθει στη ζωή. Με τη δύναμη της θεατρικής πράξης και την άμεση προσέγγιση με τα παιδιά-θεατές παρουσιάστηκε ο διαταραγμένος συναισθηματικός κόσμος ενός ψυχρού και αδιάφορου παιδιού, που υπήρξε θύμα και θύτης ταυτόχρονα, ο οποίος όμως καταφέρνει να μεταμορφωθεί και να αποκτήσει μια δεύτερη ευκαιρία στη ζωή. Η έκθεση των αιτιών και συνεπειών του παραλογισμού της βίας οδηγούν στο συμπέρασμα πως ‘πάντα υπάρχει κάποιος πιο δυνατός από σένα…’

 Το έργο έγινε αφορμή για συζήτηση με τον σκηνοθέτη και τον ηθοποιό. Ακολούθως αναπτύχθηκε διάλογος στις τάξεις, όπου οι μαθητές είχαν την ευκαιρία να εκφράσουν τις απόψεις και τα συναισθήματά τους γύρω από το θέμα της βίας. Υλοποιήθηκαν εικαστικές δημιουργίες με τη μορφή αφίσας, οι οποίες εκτέθηκαν στο αμφιθέατρο .

 **Β)** Τον Απρίλιο, στις 11-4- 2014 μετά από πρόσκληση της Ο.Δ.Π. επισκέφτηκε το σχολείο μας η **κ.** **Ελένη Πριοβόλου, συγγραφέας βιβλίων για την ενδοσχολική βία.**

 Είχε προηγηθεί της συνάντησης αυτής project από τους μαθητές διάρκειας τριών μηνών. Οι μαθητές είχαν διαβάσει το βιβλίο της **‘Μαζί’**, παρουσίασαν γραπτή εργασία με βάση το περιεχόμενό του με απεικονίσεις συναισθημάτων και σκέψεων. Δημιούργησαν ερωτηματολόγιο, που απηύθηναν στη συγγραφέα.

 Κατά τη διάρκεια της συνάντησης της συγγραφέως με τους μαθητές της Β΄και Γ΄τάξης η κ. Πριοβόλου παρουσίασε με έναν ξεχωριστό τρόπο, που ‘άγγιξε’ τα παιδιά, το πρόβλημα του σχολικού εκφοβισμού, ορμώμενη από τα δικά της προσωπικά βιώματα. Δημιουργήθηκε ενσυναίσθηση, κλίμα έντονων συναισθημάτων, οι μαθητές επικοινώνησαν, ‘άνοιξαν’ μυαλό και ψυχή και οδηγήθηκαν στο συμπέρασμα πως **‘όταν είμαστε μαζί’ μπορούμε να λύσουμε τα προβλήματα .**

 **Γ)** Οργανώθηκε ολιγόλεπτο **δρώμενο με τίτλο ‘ Είμαστε μαζί;’** Που θα παρουσιαστεί στο Φεστιβάλ που διοργανώνει η Διεύθυνση Δ.Ε. Γ΄Αθήνας το Σεπτέμβριο.

 **Δ)** **Εφαρμογή του μοντέλου μεσολάβησης συνομηλίκων** με σκοπό τα ίδια τα παιδιά να μπορούν να λειτουργήσουν στο σχολείο ως σύμβουλοι (counselors) των συμμαθητών τους και ως διαμεσολαβητές (mediators) στην επίλυση συγκρούσεων.

 Βάσει του παραπάνω στόχου, οι συνομήλικοι εκπαιδεύτηκαν σε βασικές δεξιότητες επικοινωνίας, όπως:

* το χειρισμό ζητημάτων εμπιστοσύνης
* το καλωσόρισμα του παιδιού
* τη χρήση δεξιοτήτων ενεργητικής ακρόασης
* τη χρήση ερωτήσεων ανοικτού και κλειστού τύπου για να διευκολυνθεί το παιδί να πει την ιστορία του
* την ανταπόκριση στο περιεχόμενο και τα συναισθήματα του παιδιού
* τη διερεύνηση τρόπων επίλυσης του περιστατικού εκφοβισμού.

 Εν κατακλείδι αξίζει να αναφερθεί πως τα μέλη της Ο.Δ.Π. παρακολούθησαν τις αντίστοιχες επιμορφώσεις που διοργανώθηκαν από τον Σχολικό Σύμβουλο κ. Ζωγόπουλο .

Περιστέρι 30-6-2014

Τα μέλη της Ο.Δ.Π. 1ου Γυμνασίου Περιστερίου

Ζορμπά Αμ. και Χρονά Μ.